(Návrh)

Nariadenie vlády Slovenskej republiky

z ........... 2006

o podrobnostiach o požiadavkách na osvetlenie pri práci

Vláda Slovenskej republiky  podľa §  44 písm. d) zákona  č. 126/2006 Z.z. o verejnom zdravotníctve a o zmene a doplnení niektorých zákonov nariaďuje:

§ 1
Predmet úpravy 

	Toto nariadenie vlády ustanovuje podrobnosti o požiadavkách na
a)	denné osvetlenie pracovísk, )
b)	umelé osvetlenie pracovísk,
c)	združené osvetlenie pracovísk,
d)	pracoviská bez denného osvetlenia.

§ 2
Vymedzenie pojmov

	Na účely tohto nariadenia vlády 
a)	miesto zrakovej úlohy je časť pracoviska, kde sa sústreďuje zraková činnosť zamestnanca,
b)	funkčne vymedzená časť priestoru je časť priestoru s rovnakými požiadavkami na zrakové činnosti pri odstupňovanom osvetlení, 
c)	dlhodobý pobyt zamestnancov na pracovisku je pobyt zamestnancov vo vnútornom priestore alebo jeho funkčne vymedzenej časti, ktorý trvá v priebehu jedného dňa alebo pracovnej zmeny dlhšie ako štyri hodiny a opakuje sa 
1.	pri dennom osvetlení viac ako raz týždenne,
2.	pri umelom osvetlení najmenej počas 30 dní v roku,
d)	krátkodobý pobyt zamestnancov je pobyt, ktorý nie je dlhodobým pobytom zamestnancov ani občasným pobytom zamestnancov,
e)	občasný pobyt zamestnancov je pobyt potrebný k prechodu miestnosťou pri kontrolných pochôdzkach, pri dohľade na činnosť zariadení a podobne,
f)	osvetľovací otvor je otvor v obvodovom plášti budovy, ktorý slúži na priame osvetlenie interiéru pracoviska denným svetlom a podľa účelu miestnosti aj na vizuálny kontakt s exteriérom a na preslnenie, 
g)	bočný osvetľovací otvor je okno, zasklená stena v obvodovej stene alebo strešné okno s možnosťou výhľadu sediacich osôb do exteriéru približne vodorovným smerom, 
h)	horný osvetľovací otvor je otvor, ktorý nespĺňa charakteristiky bočného otvoru,
i)	celkové osvetlenie je osvetlenie, ktoré zabezpečuje rovnomerné rozloženie svetla z umelých zdrojov vo vnútornom priestore alebo v jeho funkčne vymedzenej časti, 
j)	združené osvetlenie je trvalé doplňovanie nedostačujúceho denného svetla svetlom zo zdrojov umelého osvetlenia,
k)	insolácia je expozícia účinkom slnečného žiarenia. 

§ 3
Denné a umelé osvetlenie

(1)	Osvetlenie vnútorných priestorov pracovísk sa zabezpečuje osvetľovacími otvormi alebo sústavami umelého osvetlenia tak, aby vo vnútorných priestoroch  s  pobytom zamestnancov alebo v ich funkčne vymedzených častiach boli dodržané základné požiadavky na osvetlenie podľa odsekov 3 a 4 vo vzťahu k druhu a zrakovej náročnosti vykonávanej práce.

(2)	Funkčne vymedzená časť priestoru s dostačujúcim osvetlením sa určuje tak, aby jej pôdorysná plocha tvorila najmenej 1/3 pôdorysnej plochy vnútorného priestoru, najmenej však 10 m2. Funkčne vymedzená časť priestoru s dostačujúcim osvetlením má byť vyznačená v projektovej dokumentácii. 

(3)	Denné osvetlenie pracovísk vo vnútornom priestore sa zabezpečuje podľa prílohy č. 1. Osvetľovacie otvory majú byť riešené tak, aby nedochádzalo k priamej insolácii zamestnancov pri dlhodobom pobyte na pracoviskách.

(4)	Umelé osvetlenie pracovísk vo vnútornom priestore sa zabezpečuje ako celkové osvetlenie alebo ako kombinácia celkového a miestneho osvetlenia podľa prílohy č. 2.

(5)	Osvetľovacie otvory, svietidlá a povrchy odrážajúce svetlo sa majú pravidelne udržiavať tak, aby boli splnené základné požiadavky na osvetlenie podľa odseku 1.

§ 4
Združené osvetlenie

Vo vnútornom priestore s nedostatočným denným osvetlením možno riešiť osvetlenie ako združené, ak sa splnia požiadavky uvedené v prílohe č. 3.

§ 5
Pracoviská bez denného osvetlenia

(1)	Pracoviská bez denného osvetlenia sú 
a)	pracoviská vo vnútorných priestoroch bez osvetľovacích otvorov alebo
b)	pracoviská vo vnútorných priestoroch s osvetľovacími otvormi, v ktorých nie sú splnené podmienky pre združené osvetlenie podľa prílohy č. 3.

(2)	Požiadavky na osvetlenie pracovísk bez denného osvetlenia a náhradné opatrenia na ochranu zdravia zamestnancov, ktorí sa dlhodobo zdržujú v priestoroch bez denného osvetlenia sú uvedené v prílohe č. 4.

§ 6
Objektivizácia osvetlenia

(1)	Denné osvetlenie vnútorných priestorov sa objektivizuje meraním alebo sa výpočtom posúdia údaje z technickej dokumentácie stavby.

(2)	Umelé osvetlenie sa objektivizuje meraním.

(3)	Namerané hodnoty sa dopĺňajú informáciou o neistote merania v súlade s metrologickou praxou.

(4)	Požiadavky na osvetlenie sú splnené, ak namerané hodnoty zmenšené o neistotu merania, o vplyv znečistenia osvetľovacích otvorov, svietidiel a povrchov odrážajúcich svetlo a o vplyv starnutia svetelných zdrojov, nie sú nižšie ako najnižšie prípustné hodnoty podľa príloh č. 1 a 2.

§ 7
Prechodné ustanovenie

Osvetľovacie zariadenia vyprojektované alebo vyhotovené pred nadobudnutím účinnosti tohto nariadenia vlády, ktoré nespĺňajú požiadavky podľa tohto nariadenia vlády, možno používať najneskôr do 31. decembra 2010.

§ 8
Účinnosť

Toto nariadenie vlády nadobúda účinnosť 1. júna 2006.